嚴州道間得順風俗云七里瀧篙師云風便纔七里無風乃七十里爾
作者：趙蕃
朝代：宋

paragraphs: 桐江多犇湍，牽挽厭勞止。
舊云七里瀧，實乃七十里。
篙師爲予言，風便輒易爾。
迴思前日驚，留滯固可喜。
溪神果何心，憐我倦行李。
有風西南來，不徐亦不駛。
布帆保無恙，爲賜何其侈。
眼中峰巒過，天外鷗鳥起。
畫圖欠傳貌，詩語費驅使。
生平登臨心，於此得自已。
勿歎囊橐空，收將遺妻子。